དེང་རབས་འཛུགས་སྐྲུན་དང་ཡར་རྒྱས་རྐྱེན་པས་བོད་ནང་གནད་དོན་ཅི་འདྲ་ཞིག་བྱུང་ཡང་དེ་ནི་དགོས་ངེས་ཀྱི་མཇུག་འབྲས་ཤིག་ཏུ་བརྩི་བའི་ལྟ་ཚུལ་ཞིག་གང་སར་ཁྱབ་ཡོད་པ་རེད།དེ་ནི་རིམ་པ་མི་འདྲ་བ་ཙམ་ལས་ཤིན་ཅང་ནང་ལ་ཡང་གཅིག་མཚུངས་སུ་མཆིས།རྒྱ་གཞུང་ནས་བོད་དང་ཡུ་གུར་མི་རིགས་གཉིས་ནི་རྗེས་ལུས་ཅན་དང་ཡར་རྒྱས་ལ་ངོ་རྒོལ་བྱེད་མཁན་གྱི་མི་རིགས་ཁོ་ན་ཡིན་པའི་སྣང་བརྙན་ཞིག་བསྟུད་མར་སྐྲུན་ཐབས་བྱས་ཡོད།དེ་འདྲ་སོང་ཙང་རྒྱ་ནག་ནང་ཆོས་དང་འབྲེལ་བའི་མི་རིགས་ཕན་ཚུན་གྱི་ངོ་བོ་དབྱེ་འབྱེད་ཀྱི་ཆབ་སྲིད་ལ་འགོག་རྒོལ་བྱེད་བཞིན་ཡོད་པ་རེད།རྒྱ་ནག་ནས་འཕེལ་རིམ་འདི་རང་ཉིད་ཀྱི་ཁེ་ཕན་ཆེད་དུ་བེད་སྤྱད་གང་ཐུབ་བྱས་ཡོད་དེ།བོད་དང་ཤིན་ཅང་ནང་གི་གནས་སྟངས་ཡང་འཛམ་གླིང་སྤྱི་ཡོངས་ཀྱི་ཆོས་ལུགས་མཁྲེགས་འཛིན་རིང་ལུགས་རྒྱ་སྐྱེད་འགྲོ་བཞིན་པ་དེའི་ཁོངས་སུ་བགྲང་ནས་འཐབ་རྩོད་བྱ་དགོས་ལུགས་བརྗོད་བཞིན་ཡོད།ཡིན་ཡང་།མི་རིགས་འདི་གཉིས་ལ་རྒྱ་ནག་ནས་ལྟ་སྟངས་མི་འདྲ་བ་ཤུགས་ཆེན་འཛིན་གྱི་ཡོད་ཅིང་།ཤིན་ཅང་གི་ཁ་ཆེ་བ་ཚོ་དང་བསྡུར་ན་བོད་ཀྱི་ནང་པ་ཚོར་ཅུང་གུ་ཡངས་ཀྱི་སྲིད་བྱུས་ལག་བསྟར་བྱེད་བཞིན་ཡོད།འདི་ནི་བོད་མི་ཚོ་ཡུར་གུར་བ་ལྟར་བདེ་འཇགས་ཀྱི་ཉེན་ཁ་མེད་རྐྱེན་ཡིན་པ་དང་ཕྱོགས་གཞན་ཞིག་ནས་བོད་ཀྱི་ནང་ཆོས་དེ་ཁྱབ་ཆེ་རུ་འགྲོ་བཞིན་ཡོད་པས་རེད།